KZN-plaasaanval: Man vas ná moord op egpaarRoger en Christine Solik. ŉ 43-jarige man is in hegtenis geneem in verband met die moord op Roger (66) en Christine (57) Solik wat in Februarie op ŉ plaas in KwaZulu-Natal aangeval en ontvoer is. Kol. Thembeka Mbhele, provinsiale polisiewoordvoerder, het Donderdag aan Maroela Media bevestig die man is Woensdag in hegtenis geneem op aanklagte van moord, ontvoering en huisroof. “Die man moet Vrydag in die Howick-landdroshof verskyn. Meer inligting kan nie in die stadium bekend gemaak word nie aangesien dit die ondersoek kan belemmer,” het Mbhele gesê. Maroela Media het vroeër berig die polisie is op 17 Februarie na die Solik-egpaar se huis in die Bend Country Estate op ŉ plaas in die Nottingham Road-omgewing ontbied. Daar is by die huis ingebreek en daar was bloedvlekke. Die Solik-egpaar was nêrens te vinde nie. Christine se liggaam is later die dag ongeveer 70 km van die huis af in die Impendlerivier gevind met haar hande vasgebind. Roger, wat aan Parkinson se siekte gely het, se liggaam is op 20 Februarie gevind, sowat 2 km van die plek waar Christine se liggaam gevind is.